Karsten Nonbo (V), 2010-02-23:
Også jeg vil benytte lejligheden til – når jeg har et par sekunder til det – at ønske den nye minister tillykke.
Jeg var med, da overdragelsen skete, og ministeren bekymrede sig jo lidt om, hvorvidt hun kunne udfylde den tidligere ministers sko, men jeg kan i hvert fald fortælle ministeren, at stilethæle træder hårdere end almindelige sko, så jeg tror nok, der vil blive sat nogle fodaftryk.
Det beslutningsforslag, der ligger her, undrer mig egentlig, og det undrer mig endnu mere, når jeg lige har hørt hr. Høgni Hoydal bekymre sig om det nordatlantiske.
Altså, det her forslag forudsætter jo, at vi trækker stikket ud, hvad angår kampfly, altså hvad angår den hurtige overvågning, så derfor kan jeg ikke rigtig forstå, at man ligesom kan være lidt bekymret.
Det her forudsætter, at der er et stik, der bliver trukket ud, og det kan jeg ikke forstå at hr. Høgni Hoydal kan være med til – og heller ikke det grønlandske medlem.
For jeg ser, at en del af suverænitetshåndhævelsen netop er til fordel for både Færøerne og Grønland, og et af mine spørgsmål vil da også være, om man har mandat fra Færøerne og Grønland til at trække stikket ud på en eventuel videreførelse af det beslutningsgrundlag, der ligger.
Lige inden jul havde vi endnu en forespørgselsdebat om behovet for kampfly, og jeg synes egentlig, at det forslag til vedtagelse, som samtlige partier minus Enhedslistens og Færøernes og Grønlands repræsentanter har stemt for, siger det kort og klart
: »Med Forsvarsforlig 2010-2014 er det besluttet, at forsvaret fortsat skal opretholde en kampflykapacitet til løsning af nationale og internationale opgaver, og at der som følge heraf på sigt skal anskaffes nye kampfly. Folketinget opfordrer på den baggrund forsvarsministeren til at indlede de politiske forhandlinger vedrørende typevalg og antal af nye kampfly m.v. i umiddelbar forlængelse af beslutningsgrundlagets færdiggørelse og endelige kvalitetssikring.«
Desuden opfordrer vi også i det forslag til vedtagelse forsvarsministeren til åbent at tilvejebringe et gennemskueligt og uvildigt beslutningsgrundlag.
Det beslutningsgrundlag venter vi jo stadig væk på fra den tværministerielle arbejdsgruppe, hvor altså både erhvervsministeren, forsvarsministeren og finansministeren skal se på de forskellige præmisser.
Og det venter vi stadig væk på.
Altså, den her proces skal køre åbent, og hvis vi sætter den i stå, får vi jo heller ikke svar på det, som hr. Frank Aaen sådan set også spurgte ministeren om.
Hr. Frank Aaen vil have en åben debat, hvor vi kan debattere os frem til, hvad de må koste.
Det kan vi jo ikke få viden om i debatter; hvad det må komme til at koste, er noget, vi får at vide i forhandlinger.
Derfor bliver vi nødt til at fortsætte med at have forhandlinger.
Det kan jo ikke nytte noget, at vi trækker stikket ud, inden vi er nået frem til at vide, hvad det koster.
Derfor bør vi jo først afvente den rapport, og så træffer vi typevalget.
I forbindelse med typevalget indgår man i nogle forhandlinger med leverandøren af den type, vi har valgt, og allerede her vil det jo vise sig, hvordan det selskab, man forhandler med, er.
Og der kan man sige, at hvis de nu ikke er til at have med at gøre, er det jo nemmere senere at sige, at vi trækker stikket ud der og sætter det ind hos nogle andre.
Altså, hvis vi bare læner os tilbage fra nu af, bliver vi aldrig klogere, og så kommer vi ikke videre i processen.
Den her proces bør fortsætte.
Der er overhovedet ikke nogen ændring, fra da vi besluttede noget den 3. december 2009 og til dags dato.
Derfor er der heller ikke nogen grund til at trække noget stik ud i forhold til at fortsætte forhandlingerne.
Så Venstre vil på det kraftigste afvise det her beslutningsforslag.